钦定古今图书集成/明伦汇编/氏族典/第250卷 > 张佳引
## 钦定古今图书集成/明伦汇编/氏族典/第250卷 > 张佳引

按《明外史张佳引传》：“佳引，字肖甫，铜梁人。嘉靖二十
九年进士。知滑县，擢户部主事，改职方，迁礼部郎中。
以风霾考察，谪陈州同知，历迁按察使。隆庆五年，擢
右佥都御史，巡抚应天十府。安庆兵变，坐勘狱词不
合，调南京鸿胪卿，就迁光禄，进右副都御史，巡抚保
定道，闻丧归。万历七年，起故官，巡抚宣府，入为兵部”
右侍郎。十年，浙江巡抚吴善言奉诏减月饷，东西二
营兵马文英、刘廷用等构党大噪。张居正以佳引尝
擒猾盗，令代善言。既至，斩文英、廷用，乱悉定。寻以左
侍郎还部，录功加右都御史。未几，拜戎政尚书，总督
蓟、辽、保定军务。加太子少保，复进太子太保。召还理
部事。御史许守恩、徐元劾之，遂三疏谢病归。越二年
卒。天启初，谥“襄宪。”佳引与王世贞诸人唱酬。世贞定
嘉靖七子，佳引其一也。